<classify> KITUO cha Uwekezaji Tanzania TIC kanda ya kati kimeanzisha Mpango wa Kuunganisha Biashara BLP, unaolenga kuwafikia wajasiriamali wadogo katika mikoa ya Dodoma na Singida ili kuboresha bidhaa zao.Miongoni mwa shughuli muhimu za mpango huo ni pamoja na kuwapa wajasiriamali uelewa na ujuzi wa jinsi ya kupanua biashara zao kwa njia ya kuongeza thamani za bidhaa zao, kuwaunganisha na wawekezaji wakubwa.Akizungumza mjini Dodoma, Meneja wa TIC, Revocatus Rasheli amesema TIC imeandaa mafunzo mbalimbali kwa ajili ya wajasiriamali wa Singida na Dodoma. Rasheli alisema TIC imekuja na mpango huo baada ya kubaini kuwapo haja ya kuwawezesha wajasiriamali katika mikoa hiyo miwili.Mbali na kuwawezesha mafunzo ya kuzingatia vigezo vya Shirika la Viwango Tanzania TBS, mpango huo pia utawaonesha fursa za kiuchumi ambazo wanaweza kuzitumia,amesema.Amewahimiza wafanyabiashara na wajasiriamali wa kanda ya kati kujiunga na TIC ili kuendesha shughuli zao kitaalamu, huku akibainisha kuwa ili usajiliwe unatakiwa uwe na uwekezaji wa Dola za Marekani 100,000 kwa wazawa na Dola za Marekani 500,000 kwa wawekezaji wa kigeni.Kujiunga na TIC kuna faida nyingi kwani tunawasaidia wawekezaji kupata majengo mazuri ya uwekezaji, kuwasaidia kubata vibali mbalimbali kwa haraka kwenye mamlaka husika ikiwa ni pamoja na Mamlaka ya Afya na Usalama mahali pa kazi OSHA, TBS, Mamlaka ya Chakula na Dawa za Tanzania TFDA,amesema.  <topic>: KITAIFA 